钦定古今图书集成/明伦汇编/官常典/第642卷 > 陆续
## 钦定古今图书集成/明伦汇编/官常典/第642卷 > 陆续

按《后汉书》本传：“续字智初，会稽吴人也。幼孤，仕郡户
曹史。时岁荒，民饥困，太守尹兴使续于都亭赋民𫗴
粥。续悉简阅其民，讯以名氏，事毕，兴问所食几何，续
因口说六百馀人，皆分别姓名，无有差谬。兴异之。刺
史行部见续，辟为别驾从事，以病去，还为郡门下掾。
是时楚王英谋反，阴疏天下善士。及楚事觉，显宗得”
其《录》，有“尹兴”名，乃征兴诣廷尉狱。续与主簿梁宏、功
曹史驷勋及掾史五百馀人，诣洛阳诏狱就考，诸吏
不堪痛楚，死者大半，唯续、宏、勋、掠考五毒，肌肉消烂，
终无异词。续母远至京师，觇候消息，狱事持急，无缘
与续相闻，但作馈食，付门卒以进之。续虽见考苦毒，
而辞色慷慨，未尝易容，唯对食悲泣，不能自胜。使者
怪而问其故，续曰：“母来不得相见，故泣耳。”使者大怒，
以为狱门吏卒通传意气，召将案之。续曰：“因食饷羹，
识母所自调和，故知来耳，非人告也。”使者问：“何以知
母所作乎？”续曰：“母常截肉，未尝不方，断葱以寸为度，
是以知之。”使者问诸谒舍，续母果来。于是阴嘉之，上
书说续行状。帝即赦兴等事，还乡里，禁锢终身。续以
老病卒。